2 vroue vermoor ná mans hul as Pta-polisiemanne voordoenFoto: SAPD/Facebook Die Oos-Kaapse polisie het Woensdagaand die “sinnelose” moord van twee bejaarde vroue van Tsomo in dié provinsie veroordeel. Die vroue, vermoedelik 65 en 67 jaar oud, is deur twee mans genader wat hulle as polisiebeamptes van Pretoria voorgedoen het. Die “beamptes” het die vroue glo gevra om hulle na ŉ onbekende plek, vermoedelik ŉ plaashuis, te vergesel, waarna hulle albei doodgeskiet is. Kapt. Namhla Mdleleni, woordvoerder van die polisie, sê die moord het glo Maandagaand plaasgevind. “Ons is geskok en kwaad oor die sinnelose moord op dié twee bejaarde vroue. Dit is inderdaad hartseer dat die SAPD steeds uitgeroep word na misdaadtonele waar bejaardes, vroue en kinders om geen rede doodgemaak is nie, ondanks talle bewusmakingsveldtogte en wisselwerking met gemeenskappe rakende die veiligheid van vroue en kinders,” sê hy. Mdleleni sê die polisie is raadop met die wreedaardige moorde wat keer op keer sonder enige rede op weerlose mense uitgevoer word. “Ons veroordeel die moorde ten sterkste. Daarom doen ons ŉ beroep op ons landelike gemeenskappe om saam te werk met plaaslike stasiebevelhebbers en gemeenskapspolisieforums ten einde maniere te bespreek om mekaar te help om ons bejaarde vroue beter te beskerm.” Mense met meer inligting word aangemoedig om die polisie op die misdaadnoodlyn by 086 001 0111 te bel.